Politiek kan mense dom maak
Sommige mense glo dat politieke mislukkings hoofsaaklik aan oningeligte kiesers te wyte is en dat beter inligting sinvoller politieke besluite sal oplewer. Dit werk ongelukkig nie so nie. Baie kiesers stem bewustelik teen die waarheid. Hulle weet wat waar is, aanvaar dit nie en stem blind lojaal vir 'n bepaalde politieke party - die weg van die minste weerstand en om aansien in hul gemeenskap te verwerf.
Hierdie kiesers stem vir dit wat vir hulle voorgesê word sonder om vas te stel of dit feitelik korrek is. Hulle hoor die waarheid, besef die nut daarvan maar glo nogtans die leuen. Die invloed van welsprekende misleiers op mense wat geen snars van politiek weet nie, is vir enige land rampspoedig.
Ongelukkig laat 'n dwaas se verstand geen opening vir rede nie. Hulle luister na wolwe, minag voor die handliggende feite en versink eerder in die ideologiese dryfsand van misleiding as 'n sinvolle ommekeer te maak. Geen dwaasheid is vir sulke mense te vergesog om dit nie as evangelie te beskou nie en geen onsinnigheid as 'n hindernis geag nie.
Nugter-denkende mense kan nie met mense wat voor die handliggende feite minag, saamwerk nie. Feite is hardkoppige waarhede. As mense se feite reg is, sal hul oordeel ook reg wees. Wie sy oë vir feite sluit, leer deur ongelukke en is dit tydmors om mense van die kettings waarmee hulle hulself vasbind te wil bevry!